text: KIF trak Kiel i Champions League
  07 marts 2011 kl. 19.49
  Håndboldherrerne fra KIF Kolding fik den måske sværest tænkelige lodtrækning, da holdet mandag aften i Wien blev parret med THW Kiel ved lodtrækningen til 1/8-finalerne i Champions League.
  THW Kiel er forsvarende mester i Champions League, som den nordtyske klub ligeledes vandt i 2007. Desuden har Kiel vundet det hjemlige mesterskab de seneste seks sæsoner.
  Det lå på forhånd fast, at KIF Kolding skulle parres med en af puljevinderne, fordi det danske hold sluttede på en fjerdeplads i Gruppe B
  De ellers suveræne tyskere fra THW Kiel har dog vist svaghedstegn i turneringen.
  Holdet har ikke formået at besejre Barcelona i de to indbyrdes opgør i Gruppe A, hvor det på udebane blev et nederlag til spanierne, mens Kiel fik uafgjort hjemme.
  THW Kiel spillede også uafgjort mod Jesper "Kasi" Nielsen-klubben Rhein-Neckar Löwen.
  KIF Kolding er den sidste danske overlever i mændenes Champions League.
  